CELEX: 62016CN0152
Language: el
Date: 2016-03-14 00:00:00
Title: Υπόθεση C-152/16: Προσφυγή της 14ης Μαρτίου 2016 — Ευρωπαϊκή Επιτροπή κατά Μεγάλου Δουκάτου του Λουξεμβούργου

30.5.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 191/13
            
         Προσφυγή της 14ης Μαρτίου 2016 — Ευρωπαϊκή Επιτροπή κατά Μεγάλου Δουκάτου του Λουξεμβούργου
   (Υπόθεση C-152/16)
   (2016/C 191/17)
   Γλώσσα διαδικασίας: η γαλλική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωπος: J. Hottiaux)
   
      Καθού: Μεγάλο Δουκάτο του Λουξεμβούργου
   
      Αιτήματα
   
   Η προσφεύγουσα ζητεί από το Δικαστήριο:
   
               —
            
            
               να κρίνει ότι το Μεγάλο Δουκάτο του Λουξεμβούργου, καθόσον δεν έχει συστήσει εθνικό ηλεκτρονικό μητρώο για τις επιχειρήσεις οδικών μεταφορών και, ως εκ τούτου, δεν έχει προβεί σε διασύνδεση με τα εθνικά ηλεκτρονικά μητρώα των άλλων κρατών μελών, παρέβη τις υποχρεώσεις που υπέχει από το άρθρο 16, παράγραφοι 1 και 5, του κανονισμού (ΕΚ) 1071/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη θέσπιση κοινών κανόνων όσον αφορά τους όρους που πρέπει να πληρούνται για την άσκηση του επαγγέλματος του οδικού μεταφορέα και για την κατάργηση της οδηγίας 96/26/ΕΚ του Συμβουλίου (1)·
            
         
               —
            
            
               να καταδικάσει το Μεγάλο Δουκάτο του Λουξεμβούργου στα δικαστικά έξοδα.
            
         
      Ισχυρισμοί και κύρια επιχειρήματα
   
   Κατά το άρθρο 16, παράγραφος 1, του κανονισμού 1071/2009, κάθε κράτος μέλος τηρεί εθνικό ηλεκτρονικό μητρώο των επιχειρήσεων οδικών μεταφορών στις οποίες έχει χορηγηθεί άδεια άσκησης επαγγέλματος οδικού μεταφορέα από αρμόδια αρχή που αυτό έχει καθορίσει.
   Εντούτοις, προκύπτει από την απάντηση του Μεγάλου Δουκάτου του Λουξεμβούργου στο έγγραφο οχλήσεως ότι δεν έχει συστήσει τέτοιο εθνικό μητρώο.
   Κατά συνέπεια, το Λουξεμβούργο δεν έχει συμμορφωθεί προς το άρθρο 16, παράγραφος 1, του κανονισμού 1071/2009.
   Κατά το άρθρο 16, παράγραφος 5, του κανονισμού 1071/2009, τα κράτη μέλη λαμβάνουν όλα τα αναγκαία μέτρα για την εξασφάλιση της διασύνδεσης και της προσβασιμότητας στα εθνικά ηλεκτρονικά μητρώα στο σύνολο της Ένωσης.
   Καθόσον εθνικό μητρώο δεν υφίσταται, ουδεμία αμφιβολία υπάρχει ότι οι διοικητικές αρχές του Λουξεμβούργου δεν έχουν λάβει τα αναγκαία μέτρα για τη διασύνδεση του εθνικού μητρώου της χώρας προς τα άλλα εθνικά μητρώα.
   Κατά συνέπεια, το Λουξεμβούργο δεν έχει συμμορφωθεί προς το άρθρο 16, παράγραφος 5, του κανονισμού 1071/2009.
   
      (1)  ΕΕ L 300, σ. 51.